Ministar obrazovanja Žarko Obradović, prema saznanjima “Blica”, trenutno boravi sa porodicom u najluksuznijem hotelu u Turskoj u kome boravak od sedam dana za dve osobe košta minimum 2.800 evra, a za deset dana čak 3.600 evra.

Gloria Sereniti Resort, gde se odmara ministar prosvete, jeste luksuzni hotel sa pet zvezdica u neposrednoj blizini poznatog letovališta Belek. U agencijskim ponudama predstavljen je kao nešto najelitnije na tom delu obale Turske.

Sedmodnevni aranžman sa ol inkluziv uslugom, avio-prevozom i taksama u tom hotelu, u terminu u kom boravi i Obradović sa svojom porodicom, košta 1.400 evra po osobi. To znači da je ministar prosvete sedmodnevno letovanje za sebe, suprugu i dve ćerke platio minimum 5.600 evra.

U slučaju da se radi o desetodnevnom aranžmanu, suma je još veća i iznosi 7.200 evra. Prosečan građanin Srbije, sa isto tako prosečnom platom, za ovakav sedmodnevni odmor morao bi da radi najmanje godinu i po dana, i to pod uslovom da platu uopšte ne troši.

U turskom letovalištu ministru su na raspolaganju spa centar sa, kako se u opisu hotela navodi, velikim izborom luksuznih tretmana. I to, naravno, nije sve. Obradović na svom odmoru može da igra tenis pa čak i golf, kao i da bira da li će uživati u italijanskoj, američkoj ili azijskoj kuhinji.

Sve ovo smo hteli da proverimo i sa ministrom Obradovićem, ali se on tokom jučerašnjeg dana nije javljao na telefon. Ništa više nismo saznali ni od njegove saradnice zadužene za saradnju sa medijima, koja nam je na kraju razgovora tražila da joj pitanja o mestu i ceni letovanja ministra dostavimo mejlom.

Inače, ministar Obradović je pre dve godine sa svojom suprugom kupio četvorosobni luksuzni stan od 200 kvadrata na Vračaru za oko 500.000 evra.

Pošto je deo iznosa obezbedio iz kredita koji treba da otplaćuje 17 godina, Obradovići mesečno samo za tu ratu moraju da izdvoje oko 1.000 evra.

Plata za ovakav kredit mora da bude minimum 2.000 evra, koliko Obradović otprilike i zarađuje kao vanredni profesor na Univerzitetu Megatrend jer se odrekao mnogo manje ministarske plate.

Ako se uzme da je prosečnoj četvoročlanoj porodici mesečno potrebno oko 1.000 evra za život, a Obradović još toliko daje za ratu za kredit, postavlja se pitanje odakle ministru novac da finansira ovako luksuzno letovanje, koje teško mogu da pokriju i njegove tri mesečne plate.